Μ.Γ.Σ. Απόλλων Καλαμαριάς

Ο **Μορφωτικός Γυμναστικός Σύλλογος Καλαμαριάς ο Απόλλων** είναι ελληνικό αθλητικό σωματείο το οποίο εδρεύει στην Καλαμαριά. Ιδρύθηκε στις 24 Ιανουαρίου 1926 από μία παρέα Ποντίων από την Τραπεζούντα, για τους οποίους αποτελεί σημείο αναφοράς μέχρι σήμερα. Τα επίσημα χρώματα του είναι το μαύρο και το κόκκινο. Στο έμβλημα του απεικονίζεται ο θεός της μουσικής, των τεχνών και του φωτός, και προστάτης της Τραπεζούντας από την αρχαιότητα, Απόλλων.

Ο αθλητικός σύλλογος διατηρεί σήμερα τα εξής τμήματα: ποδοσφαίρου, καλαθοσφαίρισης, πετοσφαίρισης, στίβου, κολύμβησης, αντισφαίρισης, επιτραπέζιας αντισφαίρισης, πυγμαχίας και άρσης βαρών. Στο παρελθόν είχε δραστηριοποιηθεί σε ποικιλία άλλων αθλημάτων.

## Ιστορία
### 1910: Απόλλων και αθλητισμός στην Τραπεζούντα
Ο σύλλογος με την ονομασία ** Απόλλων Τραπεζούντας** (ή *Απόλλων Πόντου*) ιδρύθηκε στην Τραπεζούντα το 1910, και το γήπεδό της κατά πάσα πιθανότητα βρίσκονταν κοντά στο λιμάνι της πόλης. Στην περιοχή του Πόντου ήδη υπήρχε ο αθλητικός σύλλογος «Πόντος» του αμερικανικού κολλεγίου Ανατόλια, από το 1903 στη Μερζιφούντα, Σύµφωνα µε µαρτυρίες του σοφού δασκάλου Γεώργιου Κυπαρισσίδη, ο σύλλογος Απόλλων ηταν Μορφωτικός, Μουσικός και Γυµναστικός για την εκµάθηση µουσικών οργάνων (κυρίως λύρας), κιθάρας, µαντολίνου, ακορντεόν και πιάνου. Παράλληλα διατηρούσε τµήµατα γνώσης ποντιακών παραδοσιακών χορών, ποντιακού θεάτρου και οικοκυρικών (ράψιµο, κέντηµα κλπ.) αλλά είχε και οµάδες βόλεϊ, καλαθοσφαίρισης, αγοριών – κοριτσιών. Ο Τραπεζούντιος «Απόλλων» είχε έµβληµα τον θεό Απόλλωνα µε ένα κεµεντζέ στο χέρι και χρώµατα γαλάζιο και άσπρο, όπως η ελληνική σηµαία. Εκείνα τα χρόνια πολύτιµη οικονοµική βοήθεια έδινε στον «Απόλλωνα» ο µεγαλοτραπεζίτης Καππαγιανίδης, του οποίου η περίφηµη βίλα σώζεται ακόµη στο Κρυονέρι Τραπεζούντας. 

Το 1911 κατά τον Γεώργιο Κυπαρισσίδη πρόεδρος στον «Απόλλωνα» Τραπεζούντας ήταν ο καπνέµπορος Λάζαρος Καλαφατίδης, που προσέθεσε την περίοδο εκείνη και ποδοσφαιρικό τµήµα. Υπάρχουν στοιχεία που καταδεικνύουν ότι επιφανείς προσωπικότητες του Ποντιακού Ελληνισµού υπηρέτησαν τη διοίκηση του «Απόλλωνα» όπως ο βουλευτής Ματθαίος Κωφίδης, ο γνωστός µεγαλέµπορος Αλέξανδρος Ακριτίδης και ο δημοσιογράφος και εκδότης της εφημερίδας «Εποχή» Νίκος Καπετανίδης. Και οι τρεις τους μάρτυρες του Πόντου, αφού κρεμάστηκαν από τους Τούρκους στην Αμάσεια τον Σεπτέμβριο του 1921. Αθλητής του Απόλλωνα Τραπεζούντας –στο τμήμα βόλεϊ– υπήρξε και ο πασίγνωστος Πόντιος συγγραφέας Δημήτρης Ψαθάς. 

Μέλη της διοίκησης του Απόλλωνα στην Τραπεζούντα:
*Ματθαίος Κωφίδης, βουλευτής 
*Αλέξανδρος Ακριτίδης, µεγαλέµπορος 
*Νίκος Καπετανίδης, δηµοσιογράφος 

Το 1917 επί ρωσικής κατοχής, ιδρύθηκε στην Τραπεζούντα ο Γυμναστικός Σύλλογος Ακρίτας, με σήμα τον Δισκοβόλο του Μύρωνος και δικό του γυμναστήριου. Το γυμναστήριο του «Ακρίτα» σύντοµα έγινε το εντευκτήριο των εφήβων και των νέων της Τραπεζούντας, οι οποίοι γυμνάζονταν συνεχώς. Η επικράτηση όμως των μπολσεβίκων το Δεκέμβριο του 1917 σήμανε την ήττα του ρωσικού στρατού, την καταστροφή του γυμναστηρίου από τους κομμουνιστές μπολσεβίκους και εν συνεχεία την παράδοση του Πόντου στους κεμαλικούς Τούρκους. Ετσι μετά τη συνεργασία μπολσεβίκων και Τούρκων ήλθε και η διάλυση του Γυµναστικού Συλλόγου «Ακρίτας» το 1920, αναγκάζοντας το σύνολο των µελών του να καταφύγουν στη Ρωσία. Το 1924 μετά την Μικρασιατική καταστροφή, ιδρύθηκε ο τουρκικός σύλλογος Τραπεζούνσπορ με χρώματα κόκκινο, μαύρο και άσπρο.

Συνολικά στην περιοχή του μικρασιατικού Πόντου, διαπιστώθηκε ίδρυση των αθλητικών και μουσικών σωματείων των Ρωμιών, μια σαφή τάση επανασύνδεσης με το αρχαίο ελληνικό παρελθόν και ανάδειξης των νέων αθλητικών φορέων ως συνεχιστές της αρχαίας ελληνικής αγωνιστικής, με ονόματα που παρέπεμπαν σε αρχαίους θεούς, ήρωες, τόπους και ηγετικές φυσιογνωμίες της ελληνικής ιστορίας είναι ενδεικτικά: Προμηθεύς, Μιθριδάτης, Ορφέας, Άτλας, Ακρίτας, Πόντος.

### Ίδρυση και σύμβολα
[thumb|right|100px|Ο θεός [Απόλλων]]
Ο Απόλλων Καλαμαριάς ιδρύθηκε στις 24 Ιανουαρίου 1926 στην Καλαμαριά από Πόντιους πρόσφυγες. Η αρχική ιδέα ήταν η ίδρυση ενός συλλόγου με σκοπό τη διάδοση της πλούσιας μουσικής παράδοσης των Ποντίων, όπου τα μέλη θα συγκεντρώνονταν για να παίξουν μαντολίνο και κιθάρα. Έτσι επιλέχθηκε ως έμβλημα της ομάδας η κεφαλή του Απόλλωνα, θεού της μουσικής στην αρχαία ελληνική μυθολογία. Αργότερα ακολούθησε η ίδρυση θεατρικού και αθλητικών τμημάτων. Τα χρώματα που επιλέχτηκαν για να αντιπροσωπεύουν το σύλλογο ήταν συμβολικά για την ποντιακή ιστορία: κόκκινο για το αίμα των ανθρώπων που έχασαν τη ζωή τους κατά τον εκπατρισμό των Ποντίων και μαύρο για το πένθος. Πρώτος πρόεδρος ορίστηκε ο Εμμανουήλ Μαγιόπουλος, ελαιοχρωματιστής στο επάγγελμα.

Τα ιδρυτικά μέλη ήταν οι: 
*Πλούτων Αγαθόπουλος
*Γεώργιος Αργυράκος
*Νικόλαος Αργυρόπουλος
*Εμμανουήλ Μαγιόπουλος (πρώτος πρόεδρος του συλλόγου)
*Θεόδωρος Μάνος
*Χαράλαμπος Οδοντόπουλος 
*Κωνσταντίνος Σαββαΐδης

### 1926–1960
Αρχικά, μετά το μουσικό τμήμα (μαντολινάτα) δημιουργήθηκε και το καλλιτεχνικό, του οποίου οι θεατρικές παραστάσεις άφησαν εποχή τόσο στην Καλαμαριά όσο και στη βόρεια Ελλάδα, όπου περιόδευε. Τα δύο τμήματα λειτούργησαν με επιτυχία μέχρι τον πόλεμο του 1940.

Το 1927 ο σύλλογος εγγράφηκε στη δύναμη των ποδοσφαιρικών σωματείων Μακεδονίας και συμμετείχε για πρώτη φορά στο Πρωτάθλημα Γ' Κατηγορίας Θεσσαλονίκης. Το ντεμπούτο του συλλόγου στην Α' Εθνική Κατηγορία ποδοσφαίρου πραγματοποιήθηκε στις 25 Οκτωβρίου 1959 εναντίον της Προοδευτικής στο γήπεδο «Γεώργιος Καραϊσκάκης». Το ποδοσφαιρικό τμήμα συμπλήρωσε τους εκατό αγώνες στην κατηγορία αυτή στις 2 Δεκεμβρίου 1962, στο γήπεδο της Τούμπας, νικώντας τον Ολυμπιακό. Λίγες ημέρες μετά, στις 8 Δεκεμβρίου, ο παίκτης της ομάδας Νικήτας Μαλιόγλου «στέφθηκε» πρώτος παίκτης στην ιστορία της Α' Εθνικής που συμπλήρωνε τις 100 συμμετοχές.

Το πρώτο τμήμα καλαθοσφαίρισης του Απόλλωνα Καλαμαριάς ιδρύθηκε το 1959 με πρωτοβουλία του Γιώργου Μελιάδη. Πρώτος προπονητής της ομάδας υπήρξε ο Ανέστης Πεταλίδης.

Οργανωμένο τμήμα πετοσφαίρισης του Απόλλωνα δεν υπήρχε από τα πρώτα χρόνια της ίδρυσής του, αν και υπήρχε ως αγώνισμα με ψυχαγωγικό χαρακτήρα. Η πρώτη οργανωμένη προσπάθεια για τη δημιουργία σχετικών τμημάτων παίδων, εφήβων, ανδρών και γυναικών ανάγονται στα τέλη της δεκαετίας του 1960. Με δεδομένα τα προβλήματα υποδομής και την έλλειψη ενδιαφέροντος από νέους αθλητές, η λειτουργία του τμήματος ανεστάλη το 1976.

### 1961–1980
Ένας άλλος ποδοσφαιριστής που συνέδεσε το όνομά του με δύο αξιοσημείωτα επιτεύγματα ήταν ο Παναγιώτης Κυπριανίδης. Αποτέλεσε τον πρώτο ποδοσφαιριστή που κλήθηκε να αγωνιστεί με τα χρώματα της Εθνικής Ελλάδος όσο αγωνιζόταν στον Απόλλωνα (22 Μαΐου 1963), και το ίδιο καλοκαίρι, αποτέλεσε τον πρώτο ποδοσφαιριστή στη χώρα που ξεπέρασε το φράγμα του ενός εκατομμυρίου δραχμών για μεταγραφή, φορώντας τη φανέλα του Ολυμπιακού. Από την πλευρά του, ένας άλλος ποδοσφαιριστής, ο Κυριάκος Μυταριώτης,  συμπλήρωσε στην καριέρα του τα 39 γκολ με τη φανέλα του Απόλλωνα Καλαμαριάς στην Α' Εθνική Κατηγορία, αποτελώντας το μοναδικό παίκτη στην ιστορία του συλλόγου που έχει να επιδείξει ανάλογο επίτευγμα μέχρι σήμερα.

Το γυναικείο τμήμα καλαθοσφαίρισης ιδρύθηκε εννέα χρόνια μετά την ίδρυση του ανδρικού, το 1968 με πρόεδρο του συλλόγου τον Ιωάννη Μαρκόπουλο, έφορο του ανδρικού τμήματος τον Πέτρο Μουσικίδη και πρώτο προπονητή το Θόδωρο Παυλίδη.

Στις 23 Σεπτεμβρίου 1973, η ομάδα ποδοσφαίρου επέστρεψε από τη Β΄Εθνική στο δικό της πλέον γήπεδο. Το 1976 έγινε μέλος της ομάδας ο Δημήτρης (Τάκης) Τομπουλίδης. Ο τελευταίος αγωνίστηκε με τα χρώματα του συλλόγου μέχρι τα μέσα της δεκαετίας του '90, αγωνιζόμενος στο κέντρο της άμυνας. Αποτελεί τον παίκτη με τις περισσότερες συμμετοχές στην ιστορία του Απόλλωνα Καλαμαριάς στην Α' Εθνική Κατηγορία, 233 στο σύνολο.

Κατά την αγωνιστική περίοδο 1973-74 ο Απόλλων αναδείχθηκε Πρωταθλητής Θεσσαλονίκης στο γυανικείο μπάσκετ, λαμβάνοντας το δικαίωμα συμμετοχής στο Πανελλήνιο Πρωτάθλημα που εκείνη τη χρονιά διεξήχθη ανάμεσα σε τέσσερις ομάδες. Πράγματι η ομάδα μπάσκετ γυναικών κατέκτησε τον τίτλο ενθουσιάζοντας τους φιλάθλους.

Το τμήμα καλαθοσφαίρισης ανδρών του Απόλλωνα Καλαμαριάς  αποτελεί ένα από τα σωματεία που το 1976 ίδρυσαν την Ε.ΚΑ.Σ.Θ., την πρώτη ένωση καλαθοσφαιρικών σωματείων που δημιουργήθηκε στην Ελλάδα.

### 1981–2000
Στις 4 Σεπτεμβρίου 1983 πραγματοποιήθηκε ο πρώτος αγώνας του Απόλλωνα Καλαμαριάς στην Α' Εθνική Κατηγορία ως Ποδοσφαιρική Ανώνυμη Εταιρεία (ΠΑΕ) με αντίπαλο τον ΠΑΟΚ στο γήπεδο Χαριλάου. Στο 60' ο Ηλίας Χατζηελευθερίου σημείωσε το πρώτο «επαγγελματικό» γκολ της Καλαμαριάς στη μεγάλη κατηγορία.

Το τμήμα χειροσφαίρισης ανδρών του συλλόγου ιδρύθηκε το 1986, οπότε και εντάχθηκε στο δυναμικό της Ε.Σ.Χ.Θ. Στις αρχές της δεκαετίας του 1980, μια παρέα αθλητών – που αξιοσημείωτα ήταν προχωρημένης ηλικίας – μεσολάβησε για την επανίδρυση του τμήματος πετοσφαίρισης ανδρών, επιτυγχάνοντας αξιόλογα αποτελέσματα. Το τμήμα πετοσφαίρισης λειτουργεί επίσημα από το 1987.

Το 1990 η ομάδα μπάσκετ κορασίδων κατέκτησε το πρώτο από τα τέσσερα Πανελλήνια Πρωταθλήματα Κορασίδων που έχει στην τροπαιοθήκη της: (1990, 1993, 1995, 2003). Η γυναικεία ομάδα μπάσκετ με προπονητή τον Γκάρι Αριουτιούνοφ, αναδείχθηκε Πρωταθλήτρια της Α' Εθνικής Κατηγορίας για την περίοδο 1991-92.

Η νίκη της ποδοσφαιρικής ομάδας επί του Απόλλωνα Αθηνών στις 4 Απριλίου 1993, ήταν σημαντική για την ιστορία του συλλόγου καθώς με αυτή έφτασε τις εκατό νίκες στην Α' Εθνική Κατηγορία. Το τμήμα πετοσφαίρισης γυναικών του Απόλλωνα έχει κατακτήσει ένα Πρωτάθλημα Α' Κατηγορίας Γυναικών της Ε.ΠΕ.Σ.Θ., εκείνο του έτους 1995.

Η ομάδα μπάσκετ νεανίδων κατέκτησε Πανελλήνιο Πρωτάθλημα Νεανίδων, το 1995,

Στις 9 Απριλίου 1997, η γυναικεία ομάδα μπάσκετ κατέκτησε στην Κατερίνη το Κύπελλο Ελλάδος κερδίζοντας με σκορ 57-55 τον Ολυμπιακό Βόλου. Προπονητής ήταν ο Δημήτρης Νικολαΐδης και έφορος η Ρένα Δημητριάδου.
Το τμήμα βόλεϊ παμπάιδων του συλλόγου κατέκτησε το Πρωτάθλημα Ε.ΠΕ.Σ.Θ. κατά την αγωνιστική περίοδο του 1997.

### 2001–2010
Κατά την αγωνιστική περίοδο 2002-03 η κατάκτηση της 2ης θέσης στο Πρωτάθλημα της Α2 Εθνικής Κατηγορίας επέτρεψε τμήμα χάντμπολ να ανέλθει στην Α1 Εθνική Κατηγορία της ελληνικής χειροσφαίρισης, στην οποία αγωνίστηκε έως το 2009.

Κατά την περίοδο 2007-08 ο Απόλλων Καλαμαριάς αγωνιζόταν στην Α' Εθνική από την οποία και τελικά υποβιβάστηκε. Ωστόσο το πέρασμα αυτό της ομάδας από την Super League έμελλε να κρίνει εμμέσως και τον πρωταθλητή της χρονιάς εκείνης, διαμέσου της εξέλιξης της πολύκροτης *«Υπόθεσης Βάλνερ»* (από το όνομα του Αυστριακού ποδοσφαιριστή της ομάδας, Ρόμαν Βάλνερ), που έφτασε μέχρι το διεθνές αθλητικό δικαστήριο της Λωζάνης (CAS).

Τους επόμενους μήνες ο σύλλογος βρέθηκε σε δεινή οικονομική θέση, με τα χρέη του να ανέρχονται, σύμφωνα με το μεγαλομέτοχο του Απόλλωνα, Ευθύμη Σολομωνίδη, στα 3,5 εκατομμύρια. Το Δεκέμβριο τέσσερις ποδοσφαιριστές κατέθεσαν προσφυγή, ζητώντας τα οφειλόμενα και παράλληλα τη λύση των συμβολαίων τους. Οι ιθύνοντες αναζήτησαν ποσό της τάξης των 300.000 ευρώ για άμεση πληρωμή των προσφυγών των παικτών, των ληξιπρόθεσμων δόσεων, των διακανονισμών σε ΙΚΑ και εφορία και τη συμμετοχή της ομάδας στο πρωτάθλημα της Β' Εθνικής Κατηγορίας. Η υποβολή δήλωσης συμμετοχής εκτός της προθεσμίας από την προκήρυξη του Πρωταθλήματος οδήγησε τον ιστορικό σύλλογο στη Δ' Εθνική Κατηγορία.

Η περίοδος 2007-08 μπορεί να χαρακτηριστεί η πιο επιτυχημένη στην ιστορία του τμήματος βόλεϊ ανδρών καθώς, αν και νεοφώτιστο στην Α2 Εθνική Κατηγορία, κατέλαβε την πρώτη θέση, με προπονητές το Γιώργο Καραβιδόπουλο αρχικά και κατόπιν το Γιώργο Περσιανλή. Έκτοτε λαμβάνει μέρος στο Πρωτάθλημα της Α1 Εθνικής Κατηγορίας ανδρών.

Το καλοκαίρι του 2009, παρά το γεγονός ότι το τμήμα χάντμπολ είχε δηλώσει συμμετοχή στο Πρωτάθλημα της Α2 Εθνικής για την επόμενη χρονιά, ο πρόεδρος του ερασιτέχνη, Απόστολος Παπαδόπουλος, ανακοίνωσε την οριστική διάλυση του τμήματος, καθώς οικονομικές δυσχέρειες επέβαλλαν το να δοθεί προτεραιότητα στη διάσωση άλλων τμημάτων και κυρίως του ποδοσφαιρικού.

## Φίλαθλοι
### Σύνδεσμοι φιλάθλων
Οι *εν ενεργεία*:
*«**Club Rossoneri**», αποτελείται κατά κύριο λόγο από άτομα νεαρής ηλικίας, ιδρύθηκε το 1993, με έξι χρόνια ενδιάμεση διακοπή (1998-2004)
*Όμιλος Φιλάθλων Απόλλων Πόντου
*Τάγμα Ορκισμένων Απολλωνιστών, από μεγαλύτερης ηλικίας, ιδρύθηκε το 2000, στεγάζεται επί της οδού Χηλής μέσα στο γήπεδο

Και οι αυτοί που *δεν λειτουργούν* πλέον:
*Όμιλος Φιλάθλων Απόλλων Καλαμαριάς (Ο.Φ.Α.Κ.), δεκαετία του 1960 και 1970. Τη δεκαετία
του 1970 έγινε Εκπολιτιστικός Όμιλος Φίλων Απόλλωνα Θεσσαλονίκης (Ε.Ο.Φ.Α.Θ.) και μετά Σ.Φ.Α.Κ. 
*Ο σύνδεσμος Σύνδεσμος Ιερολοχιτών Φιλάθλων Απόλλων Καλαμαριάς (Σ.Ι.Φ.Α.Κ.), είχε μαζική παρουσία τη δεκαετία του 1980

Υπήρχαν, επίσης, σύνδεσμοι στο Μεσημέρι, το Λάκκωμα και το Σχολάρι.

### Γνωστοί φίλαθλοι
*Καλλιτέχνες:
:: Στέλιος Καζαντζίδης, τραγουδιστής ποντιακής καταγωγής
:: Χάρρυ Κλυνν, ηθοποιός, ποντιακής καταγωγής
:: Αλέκος Αλεξανδράκης, ηθοποιός, Αλεξανδρινής καταγωγής
:: Λιζέτα Νικολάου, τραγουδίστρια 

*Δημοσιογράφοι:
:: Γιώργος Βιβιλάκης, συγγραφέας, δημοσιογράφος 

*Αθλητές:
:: Γιάννης Σφαιρόπουλος, πρώην προπονητής μπάσκετ του Απόλλωνα
:: Σάββας Σφαιρόπουλος, πρώην προπονητής μπάσκετ του Απόλλωνα
:: Γιώργος Βαζάκας, πρώην ποδοσφαιριστής του Απόλλωνα, προπονητής 
:: Κυριάκος Μυταριώτης, πρώην ποδοσφαιριστής του Απόλλωνα, αγωνίστηκε  219 φορές και σημείωσε 57 τέρματα (1957-1966)
:: Γιώργος Παυλίδης, πρώην αθλητής μπάσκετ του Απόλλωνα 
:: Φώτης Σαββάκης, πρώην ποδοσφαιριστής του Απόλλωνα 
:: Δημήτρης Τομπουλίδης, πρώην ποδοσφαιριστής του Απόλλωνα, εμβληματικός αρχηγός

## 'Ύμνος του συλλόγου
«Ο Απόλλων είν’ παιδία, ομάδα προσφυγικόν, τ’ όναμά του είναι παρμένον ασ’ Ολύμπιον θεόν».

## Τμήματα

## Ιδρύσεις τμημάτων
Στη δεκαετία του 1950, σύμφωνα με το καταστατικό, ο Απόλλωνας περιελάμβανε τα εξής τμήματα: φιλολογικό, καλλιτεχνικό, μουσικό, ποδοσφαιρικό, κλασσικού αθλητισμού, κολυμβητικό, αθλοπαιδιών, σκοποβολής, παλαιστικό, πυγμαχικό, οπλομαχητικό, ορειβατικό και ιστιοπλοϊκό. 

*1926 τμήμα ποδοσφαίρου
*Το 1956 δημιουργήθηκε τμήμα πάλης, με διακρίσεις στα πρωταθλήματα εφήβων, ενώ η ύπαρξη παραρτήματος της Χ.Α.Ν. στην Καλαμαριά συνετέλεσε στην ανάπτυξη και άλλων τμημάτων του συλλόγου. 
*1959 τμήμα μπάσκετ
*Τη δεκαετία 1960 και 1987 το τμήμα βόλεϊ
*Το 1966 ιδρύθηκε τμήμα πυγμαχίας, το οποίο συστεγαζόταν με το παλαιστικό σε ΤΩΛ, στην οδό Πασαλίδη.
*Το 1986 ιδρύθηκε το τμήμα χειροσφαίρισης (χάντμπολ).

## Τίτλοι
### [[Απόλλων Καλαμαριάς (ποδόσφαιρο)|Τμήμα ποδοσφαίρου]]
*3 Πρωταθλήματα Β΄ Εθνικής Κατηγορίας: 1973, 1983, 1992
*3 Πρωταθλήματα Γ΄ Εθνικής Κατηγορίας: 1980, 2013, 2017
*1 Πρωτάθλημα Δ΄ Εθνικής Κατηγορίας: 2011

*1 Πρωτάθλημα Πρωταθλητριών Ε.Π.Σ.: 1976
*2 Πρωταθλήματα Ε.Π.Σ. Μακεδονίας: 1958, 1976

### [[Απόλλων Καλαμαριάς (καλαθοσφαίριση γυναικών)|Τμήμα καλαθοσφαίρισης γυναικών]]
* 2 **[[Πρωτάθλημα Ελλάδας καλαθοσφαίρισης γυναικών|Πρωταθλήματα Ελλάδας]]**: 1974, 1992
* 1 **[[Κύπελλο Ελλάδος καλαθοσφαίρισης γυναικών|Κύπελλο Ελλάδας]]**: 1997

### Τμήματα υποδομών καλαθοσφαίρισης
* 1 **[[Πρωτάθλημα Ελλάδας καλαθοσφαίρισης νεανίδων|Πρωτάθλημα Ελλάδας Νεανίδων]]**: 1995
* 4 **[[Πρωτάθλημα Ελλάδας καλαθοσφαίρισης κορασίδων|Πρωταθλήματα Ελλάδας Κορασίδων]]**: 1990, 1993, 1995, 2003

### Τμήμα πυγμαχίας
* 1 **[[Πανελλήνιο πρωτάθλημα πυγμαχίας ανδρών|Πρωτάθλημα ανδρών]]**: 2004

### Τμήμα beach handball
* 2 **[[Πανελλήνιο πρωτάθλημα Beach Handball|Πρωταθλήματα Ελλάδας]]**: 2020, 2021
* 2 **[[Πανελλήνιο πρωτάθλημα Beach Handball|Κύπελλα Ελλάδας]]**: 2019, 2020

## Παραπομπές


## Πηγές
*ΑΘΛΗΤΙΜΟΣ ΚΑΙ ΠΑΡΑΔΟΣΙΑΚΟΙ ΧΟΡΟΙ ΣΤΗΝ ΠΕΡΙΟΧΗ ΤΟΥ ΑΝΑΤΟΛΙΚΟΥ ΠΟΝΤΟΥ ΚΑΤΑ ΤΟΝ 19Ο ΚΑΙ ΑΡΧΕΣ 20ΟΥ ΑΙΩΝΑ του Ιωάννη Χατζηλαµπρινού, ΑΡΙΣΤΟΤΕΛΕΙΟ ΠΑΝΕΠΙΣΤΗΜΙΟ ΘΕΣΣΑΛΟΝΙΚΗΣ 
*Ο ελληνικός αθλητισμός στον Πόντο Ανδρέας Μπαλτάς

## Βιβλιογραφία
* *Απόλλων Καλαμαριάς*, στο: Συλλογικό: Εγκυκλοπαίδεια του Ποντιακού Ελληνισμού, τόμος 2, εκδόσεις Μαλλιάρης-Παιδεία, Θεσσαλονίκη, 2007, σελίδες 28-35

## Εξωτερικοί σύνδεσμοι
* 
* Ιστότοπος Φιλάθλων: «Απόλλων, Πόντος, Προσφυγιά κι αίμα της καρδιάς»
* Απόλλων Καλαμαριάς, πρώην επίσημος ιστότοπος του τμήματος ποδοσφαίρου ανδρών
* Μ.Γ.Σ. Απόλλων Καλαμαριάς, ανενεργός επίσημος ιστότοπος του τμήματος καλαθοσφαίρισης ανδρών και γυναικών.
* MGS Apollon Kalamarias, συμμετοχές σε διοργανώσεις της FIBA Europe.
* Απόλλων Καλαμαριάς, πρώην επίσημος ιστότοπος του τμήματος πετοσφαίρισης ανδρών
* Απόλλων Καλαμαριάς, στοιχεία του συλλόγου στον πρώην επίσημο ιστότοπο της Volley League.
* Απόλλων Καλαμαριάς, πρώην επίσημος ιστότοπος του τμήματος κολύμβησης

*
Κατηγορία:Ελληνικοί πολυαθλητικοί σύλλογοι
Κατηγορία:Αθλητικοί σύλλογοι Θεσσαλονίκης
Κατηγορία:Ελληνικοί προσφυγικοί αθλητικοί σύλλογοι
Κατηγορία:Ιδρύσεις αθλητικών συλλόγων το 1926
Κατηγορία:Ελληνικοί σύλλογοι πετοσφαίρισης
Κατηγορία:Ελληνικοί σύλλογοι στίβου
Κατηγορία:Ελληνικοί σύλλογοι κολύμβησης
Κατηγορία:Ελληνικοί σύλλογοι αντισφαίρισης
Κατηγορία:Ελληνικοί σύλλογοι επιτραπέζιας αντισφαίρισης
Κατηγορία:Ελληνικοί σύλλογοι πυγμαχίας
Κατηγορία:Ελληνικοί σύλλογοι άρσης βαρών
Κατηγορία:Ελληνικοί σύλλογοι χειροσφαίρισης
Κατηγορία:Ελληνικοί σύλλογοι υδατοσφαίρισης
Κατηγορία:Ελληνικοί σύλλογοι πάλης
Κατηγορία:Ελληνικοί σύλλογοι αντιπτέρισης